একটি দেশকে গণতন্ত্রের ফ্রেমে বন্দি করা যায়, গণপ্রজাতন্ত্রী দেশ সরকার বলা যায় কিন্তু বাস্তবতা এর পুরো উল্টো। আমাদের দেশের রাজনীতি রাজতন্ত্রের ফ্রেমে আবদ্ধ সেই সূচনালগ্ন থেকে। এখানে শেখ পরিবার, এরশাদেও স্বৈরশাসন ও জিয়া পরিবারই গণতন্ত্র! এমনকি শুধু রাষ্ট্র পরিচালনায় নয়, দল পরিচালনায়ও চর দখলের মতো শীর্ষ স্থান দখল করে আছে সেই পরিবারগুলো। তীর্থের কাকের মতো দেশের মানুষ তাকিয়ে আছে চেপে বসা এই নেতাদের পড়ন্ত বেলা কবে শেষ হবে? কবে যোগ্যতার ভিত্তিতে গণন্ত্রের ভিত্তিতে সংখ্যাগরিষ্ঠ মতের পক্ষের ব্যক্তি সরকারে বা দলের কান্ডারি হবে? যে নেতাদেরকে দেশের মানুষ অভিশপ্ত করার পরিবর্তে ভালোবাসা ও ভালো লাগার জায়গায় স্থান দেবে। শত্রু নয় বন্ধু হিসেবে সবাই সবার তরে দেশমাতৃকার জন্য একযোগে কাজ করবে, এগিয়ে যাবে প্রিয় বাংলাদেশ। কে জানে? কখন এমন হবে? কখন আমরা বলব এই আমাদের প্রিয় স্বপ্নের প্রত্যাশিত বাংলাদেশ।